IVLคุยกำไรทะลุ4พันล้านไตรมาสแรก
IVL แย้มกำไรไตรมาสแรกปีนี้สูงกว่าไตรมาส 4 ปีก่อน ที่ทำได้ 4,000 ล้าน ชี้ราคาโพลีเอสเตอร์เป็นขาขึ้น
18 ส.ค. 2554

IVL แย้มกำไรไตรมาสแรกปีนี้สูงกว่าไตรมาส 4 ปีก่อน ที่ทำได้ 4,000 ล้าน ชี้ราคาโพลีเอสเตอร์เป็นขาขึ้น 
นายอาลก โลเฮีย ประธานเจ้าหน้าที่บริหารบริษัท อินโดรามา เวนเจอร์ส (IVL) คาดว่าแนวโน้มรายได้และกำไรในไตรมาสแรกปีนี้ จะดีกว่าไตรมาส 4 ปีก่อน เนื่องจากแนวโน้มราคาผลิตภัณฑ์เป็นขาขึ้น โดยเฉพาะโพลีเอสเตอร์ (PET)และ PTA 
ทั้งนี้ ไตรมาส 4 ปีที่ผ่านมา มีกำไรสุทธิ 4,100 ล้านบาท เพิ่มขึ้น 30% จากไตรมาส 3 ที่ทำได้ 3,000 ล้านบาท หลังราคาปรับเพิ่มขึ้นตั้งแต่ไตรมาส 3 ทำให้มียอดขาย 2.3 หมื่นล้านบาท และเพิ่มขึ้นมาอยู่ที่ 2.5 หมื่นล้านบาทในไตรมาส 4 ส่วนการซื้อกิจการผลิตเม็ดพลาสติก PET และกิจการเส้นใยและเส้นด้ายโพลีเอสเตอร์ในประเทศโปแลนด์และอินโดนีเซีย ซึ่งได้ดำเนินการเปิดโรงงานตั้งแต่วันที่ 2 มี.ค. 2554 ที่ผ่านมานั้น จะช่วยให้บริษัทขายผลิตภัณฑ์เส้นใยสังเคราะห์ชนิดพิเศษและไฟเบอร์ให้แก่ลูกค้าในเอเชียและสหรัฐอเมริกา การเข้าสู่ตลาดละตินอเมริกามีความสำคัญอย่างมาก เพราะเป็นการเข้าสู่เศรษฐกิจเกิดใหม่หลายแห่งเป็นครั้งแรก ส่วนที่โปแลนด์จะช่วยเข้าตลาดยุโรปตะวันออก 
“IVL จะเป็นผู้ผลิตพีอีที เรซินที่ใหญ่ที่สุดในโลกและเป็นผู้นำในห่วงโซ่ธุรกิจโพลีเอสเตอร์” นายโลเฮีย กล่าว